1

Sham bo'lsa yuzing, ko'yida parvona o'zim,

Dardingga qarindosh dil-u, begona o'zim.

Bo'yningda uzalgan o'sha soch zanjirini

Tashla meni gardanimga - devona o'zim!

2

Ishq shabnamidan xoki bashar gil bo'ldi,

Yuz fitnayu sho'r[1] jahonda hosil bo'ldi.

Jon tomiriga urdilar ishq nashtarini,

Tomdi-yu bir qatra, oti - dil bo'ldi[2].

3

Ko'nglimda firoq tufayli ming qayg'u bu kun,

Umr iggiga charx soldi tugun uzra tugun.

G'am ustiga g'am qo'shma buzib ahdni yana,

Ko'nglimda firoq tufayli ming qayg'u bu kun.

4

Ul bahri muhitga kirmak istar ko'nglim,

Yo cho'ksam-u, yo injuga to'lsa qo'ynim.

Etsaydim ado - ishing xatarli garchi,

Ishq rangiga evrilsa yuzim yo bo'ynim...

5

Dunyosi tugab, qorong'ulik kelsa siqib,

Boshlar ko'tarilganda mazorlarni yiqib,

Bechora shahid tanim ham o'z qoniga g'arq,

To'zoni qiyomat ichra kelmasmi chiqib...

6

Yor kokilining kufridan[3] iymon yog'ilar

Qam no'shlabidan[4] chashmai hayvon[5] yog'ilar.

Ul kakligi xushxirom kabi ra'nosan,

Yursang, qadamingning changidan jon yog'ilar![6]

7

Ey, o'zini ishq ichra biluvchi yakto,

Ta'n etma ko'rib tirikligimni, zero,

Mavjudligim ishq tufayli, jonni etdim -

Ul yorni mushohada qilay deb paydo.

8

Zulfi[7] deya ming dilda qiyomat qo'pdi,

Bir torini kim topdi-yu, tutdi, o'pdi:

Har kimsaki, topdi - topdi davlat buyuk,

Har kimsaki, topmadi - o'shal dard topdi...

9

Yor xasta ko'ngilni begumon xohlaydi.

So'rdim: ne uchun o'shal chunon xohlaydi?

Ul damki, ko'zimni yo'liga tiksam zor,

Keltirdiki mujda: o'sha jon xohlaydi...

10

Ishq yo'lida kim boshni fido deb bilmas,

Mot etmasa ushshoqni - o'shal komilmas.

Ko'yingda aniq rutbasi[8] bo'lmas kishining,

To boshdan-oyoq amallaringni qilmas.

11

Pok etgali tiynatimni[9] mashg'ul esame,

Ko'k kiyguchilarga[10] boshu bedil esame,

Mayxo'rga bo'libman endi bir do'sti asir,

May sotguchilarga koshki bir qul esame!

12

Bir tiyg'i jafo qolgan emas, zebo yor,

To urmagan o'lsa uni dilga ming bor.

Men tavba etarman ishqidan har lahza,

Ming tavbani bir noz ila aylar bekor.

13

So'yla, ey ko'ngil, anglamish asrorini kim?

So'yla, ey quloq, tinglamish guftorini[11] kim?

Ko'rsatsa-da ma'shuq kecha-kunduz husnin,

So'yla, ey nigoh, ilg'amish diydorini kim?[12]

14

Charx, oyu kun orzuyi visolingda sening,

Sarvu gulu lola quldir oldingda sening,

Pokiza malaklarning arvohi mudom

Abjad o'qishar lavhi xayolingda sening[13].

15

Ey, nusxasisan ilohiy nomani o'zing,

Haq husnining oyinasidir nurli yuzing.

Yo'q hech ne jahrnda sendan tashqarida,

Har ne tilasang, o'zingdadir - ko'rsa ko'zing.

16

Gar yor meni o'z itim, deya lutf etar,

Yo inidan uchgan o'z qushim, deb atar.

Har nom ila tilga olsa-da, xushholman,

O'zimniki degan shu so'zi menga yetar!

17

Ishq oldi mendan dilni ham, dunyoni ham,

Aqlim-ku yo'q erdi, qo'ymadi savdoni ham.

Dedim: dilu dunyo bo'lmasa, din bordir,

O'lim seli oqizdi-yu-ketdi oni ham...

18

Sobit kishilarki, ostoningda yashar,

Yo'lingda shahid bo'lishsa, joningda yashar.

Ul obi hayot ham bu qadar tirguzmas,

Ishqingdan olib jon, do'stlar yoningda yashar.

19

To jonim bor - bo'lay sening posboning,

Manzilu makon menga aziz ostoning.

To bir kuni sodiq itlaring zumrasida

Olsang meni tilga, bas, bu jon qurboning!

20

Yor zulfi aro tushsa agar bitta tugun,

Yuz bitta jarohat paydo dilda shu kun.

Ul dilda-yu, dil qoni ko'zimda qotmish,

Ul baxt guli kuksimda yuz ochmaydi nechun?!

21

Ey yor, bilasanmi, dedim, oshiqlik ila:

Bechora kuzim mening nega yoshga to'la?

Paydo bo'ladi ikki ko'zimning qa'ridan

Shirin labing orzusida daryo bir yo'la.

22

Har kimsaki, bo'lsa bandalikdan ozod,

Bo'lmas g'amdan g'amgin-u, shodlikdan shod.

Ko'ngilni nazargoh, aylagan Ollohdan -

Ayri tushib, u umrini etgan barbod.

23

Kim bo'lsa agar yaxshi-yomondan ogoh,

Har yaxshi-yomondan qo'lini tortar, oh.

Dil bor edi-yu ilgari, ming andisha,

Endi barisi "lo iloha illalloh".

24

Lutfingdan emasdir noumid hech inson,

Kim topsa seni mangu hayotdir ehson.

Qay zarraga bir lahza lutf etgan esang,

Yuksaldi u zarra ming quyoshdan chandon[14].

25

Zar xavfi yiroqdir bu jahon darveshidan,

Tig' dahshati lozim emas oshiq kishidan.

Ey, bosh olishimdan cho'chiysan muncha -

Qaq oshig'i xolimasmi bosh tashvishidan?!

26

Jon ichra men ishqingni nihon qilganman,

Dardingni sevib, mahrami jon qilganman.

Dunyo g'amndan kechmasa, bu dil birlan

Sen haqda musohiba qachon qilganman?!

в†‘ Sho'r - g'avto, to'polon.

в†‘ Bu ruboiy Abusaid Abulxayrga xam nisbat beriladi.

в†‘ Kufr - tasavvufda bu dunyo zulmati. Yana: vahdatning kasratda mahv bo'lishi. Haqiqiy kufr abadiy fanodir xam deydilar.

в†‘ No'shlab - shirinlab; mahbuba.

в†‘ Chashmai hayvon - tiriklik bulog'i, obi hayot.

в†‘ Bu ruboiy Abusaid Abulxayrga xam nisbat beriladi.

в†‘ Zulf - ishqdagi eng yuqori imkon darajasi, erishish nihoyatda qiyin bo'lgan ilohiy xaqiqat. Zulf yana kufr zulmatiga ishora.

в†‘ Rutba - unvon, martaba, daraja.

в†‘ Tiynat - xulq, fe'l.

в†‘ Bu yerda ko'k kiyguvchilar deganda tariqatda muayyan darajaga yetishgani belgisi sifatida ko'k xirqa kiyib yuradigan so'fiylar ko'zda tutilgan.

в†‘ Guftor - so'z, so'zlash, gapirish.

в†‘ Bu ruboiy Abu Ali ibn Sinoga ham nisbat beriladi.

в†‘ Misraning ma'nosi: Har lahza oshiqlik darsini o'qishadi.

в†‘ Bu ruboiy Abusaid Abulxayrga ham nisbat beriladi.